
            BOSNA  I  HERCEGOVINA

FEDERACIJA  BOSNE  I  HERCEGOVINE

                    VRHOVNI SUD

FEDERACIJE  BOSNE  I  HERCEGOVINE

            Broj: 09 0 K 048558 26 Kž 6
            Sarajevo, 14.04.2026. godine


Vrhovni sud Federacije Bosne i Hercegovine u Sarajevu, u vijeću sastavljenom od sudija Dragana Čorlije kao predsjednika vijeća, Sanele Rondić i Emira Neradina kao članova vijeća, uz sudjelovanje Armine Kopić kao zapisničarke, u krivičnom predmetu protiv optuženog A.B., zbog krivičnog djela Ubistvo iz člana 166. stav 1., u vezi sa članom 28. Krivičnog zakona Federacije Bosne i Hercegovine i krivičnog djela Nabavljanje, držanje i nošenje oružja i municije bez odobrenja iz člana 74. stav 1. tačka a) Zakona o nabavljaju, držanju i nošenju oružja i municije (Službene novine Kantona Sarajevo broj 1/18, 13/18, 30/19), sve u vezi sa članom 54. Krivičnog zakona Federacije Bosne i Hercegovine, odlučujući o žalbama kantonalnog tužitelja iz Sarajeva i branitelja optuženog A.B., izjavljenim protiv presude Kantonalnog suda u Sarajevu broj 09 0 K 048558 25 K od 09.10.2025. godine, nakon sjednice vijeća održane dana 14.04.2026. godine, u prisustvu federalne tužiteljice Anike Kešelj, optuženog A.B. i njegovog branitelja advokata Damira Beglerovića iz Sarajeva, donio je 
RJEŠENJE
            Djelimičnim uvažavanjem žalbe branitelja optuženog A.B., ukida se presuda Kantonalnog suda u Sarajevu broj 09 0 K 048558 25 K od 09.10.2025. godine i predmet vraća prvostepenom sudu na ponovno suđenje.
Obrazloženje 
            Presudom Kantonalnog suda u Sarajevu broj 09 0 K 048558 25 K od 09.10.2025. godine, optuženi A.B.je oglašen krivim zbog krivičnog djela Ubistvo iz člana 166. stav 1. u vezi sa članom 28. Krivičnog zakona Federacije Bosne i Hercegovine (u daljem tekstu: KZ FBiH), za koje mu je utvrđena kazna zatvora u trajanju od 2 (dvije) godine i krivičnog djela Nabavljanje, držanje i nošenje oružja i municije bez odobrenja iz člana 74. stav 1. tačka a) Zakona o nabavljanju, držanju i nošenju oružja i municije (Službene novine Kantona Sarajevo, broj 1/18, 13/18, 30/19 – u daljem tekstu: ZNDNOM), za koje mu je utvrđena kazna zatvora u trajanju od 6 (šest) mjeseci, pa je na temelju člana 54. stav 2. tačka b) KZ FBiH osuđen na jedinstvenu kaznu zatvora u trajanju od 2 (dvije) godine i 2 (dva) mjeseca, u koju kaznu mu je uračunato vrijeme provedeno u pritvoru od 02.02.2025. godine, pa do upućivanja na izdržavanje kazne zatvora. Na osnovu člana 212. stav 3. Zakona o krivičnom postupku Federacije Bosne i Hercegovine (u daljem tekstu: ZKP FBiH) oštećeni H.H, je sa imovinsko pravnim zahtjevom za naknadu štete upućen na parnicu. Na osnovu odredbe člana 74. stav 2. ZNDNOM optuženom je izrečena zaštitna mjera oduzimanja pištolja, marke „CZ", model 70, kalibra 7,65 x 17 mm, serijskog broja: 17913, crne boje sa tri metka kalibra 7.65 x 17 mm, sa oznakom na dancetu S&B 7.65. Na osnovu člana 202. stav 4. ZKP FBiH, u vezi sa članom 204. ZKP FBiH optuženi je oslobađen dužnosti da naknadi troškove postupka, uključujući nagradu i nužne izdatke branitelja, te isti padaju na teret budžetskih sredstava.


Protiv prvostepene presude žalbe su izjavili kantonalni tužitelj iz Sarajeva (u daljem tekstu: kantonalni tužitelj) i branitelj optuženog A.B., advokat Damir Beglerović iz Sarajeva (u daljem tekstu: branitelj optuženog). 


Žalbom kantonalnog tužitelja prvostepena presuda se pobija zbog odluke o krivičnopravnoj sankciji, s prijedlogom da se žalba uvaži, prvostepena presuda preinači u odluci o kazni tako da se optuženom izrekne kazna zatvora koja će biti adekvatna težini i okolnostima krivičnih djela i kojom će se moći postići svrha specijalne i generalne prevencije.   

Branitelj optuženog žalbom pobija prvostepenu presudu zbog bitnih povreda odredaba krivičnog postupka, pogrešno i nepotpuno utvrđenog činjeničnog stanja, povrede Krivičnog zakona i odluke o krivičnopravnoj sankciji, s prijedlogom da ovaj sud žalbu uvaži, pobijanu presudu ukine i predmet vrati prvostepenom sudu na ponovno suđenje. 
Kantonalni tužitelj podnio je odgovor na žalbu branitelja optuženog i predložio da se ona odbije kao neosnovana. 


Branitelj optuženog je podnio odgovor na žalbu kantonalnog tužitelja, s prijedlogom da se ta žalba odbije kao neosnovana.


Federalna tužiteljica je u podnesku broj T09 0 KTŽ 0199836 26 2 od 16.02.2026. godine, predložila da se žalba kantonalnog tužitelja uvaži, pobijana presuda preinači u odluci o kazni, na način da se optuženom utvrde pojedinačne kazne zatvora u dužem trajanju od utvrđenih za krivična djela za koja je oglašen krivim i izrekne jedinstvena kazna zatvora u dužem trajanju od izrečene, a da se žalba branitelja optuženog odbije kao neosnovana..  

Na sjednici vijeća, koja je održana u skladu sa članom 319. ZKP FBiH, federalna tužiteljica je izjavila da ostaje u cijelosti kod navoda i prijedloga iz žalbe kantonalnog tužitelja, kao i prijedloga iz pomenutog podneska od 16.02.2026. godine. Branitelj optuženog je izložio bitne stavke iz žalbe (kako je istakao) i izjavio da ostaje kod svih osnova, navoda i prijedloga iz svoje žalbe kao i odgovora na žalbu kantonalnog tužitelja, nakon čega se optuženi A.B. izjasnio da je saglasan sa navodima iz žalbe njegovog branitelja.
Ovaj sud je ispitao pobijanu presudu u granicama žalbenih navoda, kao i po službenoj dužnosti u smislu odredbe člana 321. ZKP FBiH tj. da li je na štetu optuženog povrijeđen Krivični zakon, pa je, imajući u vidu i navode iz odgovora na žalbe, odlučio kao u izreci iz sljedećih razloga:
            Osporavajući pobijanu presudu zbog bitne povrede odredaba krivičnog postupka iz člana 312. stav 1. tačka d) ZKP FBiH, branitelj je u žalbi istakao da je sud onemogućio odbranu za izvođenje dokaza, i to saslušanje vještaka Admira Musića i Muvedete Sarajlić na okolnosti “izvođenja biološkog/DNK vještačenja od 08.04.2025. godine i daktiloskopskog vještačenja od 24.02.2025. godine”. Branitelj je u žalbi obrazložio da je pištolj izuzet putem uviđaja, u ulici Novopazarska do broja 439, iz metalne kutije ispred kuće koju koristi H.S., potom da je tužitelj na zapisniku sa glavnog pretresa potvrdio da biološkim DNK vještačenjem sa brisova pištolja nije detektovana dovoljna količina DNK molekula za analizu, što, prema stavu branitelja, potvrđuje činjenicu da nisu pronađeni tragovi A.B. i da je nalazom i mišljenjem daktiloskopskog vještačenja broj 02/3-5-03-19-832/25 od 24.02.2025. godine utvrđeno da nisu uočeni i izazvani tragovi papilarnih linija, odnosno da nije utvrđeno da na pištolju „CZ“ 7,65 mm serijskog broja 17913 postoje tragovi njegovog branjenika. Branitelj je u žalbi istakao da optuženi nije priznao izvršenje krivičnog djela na glavnom pretresu nego da je isti tokom cjelokupnog postupka priznanje iz istrage osporavao, pa da je sud (odbijanjem ovih dokaza) onemogućio optuženog u izvođenju dokaza kojim bi se osporila takva izjava o priznanju data na zapisniku o ispitivanju osmnjičenog u istrazi. Branitelj je u žalbi istakao i to da je sud, osim prethodno navedene bitne povrede odredaba krivičnog postupka, počinio i bitnu povredu odredaba krivičnog postupka iz člana 312. stav 2., u vezi sa članom 3. stav 2. i članom 15. stavovi 1. i 2. ZKP FBiH.
            Provjeravajući osnovanost ovih žalbenih prigovora, sud je izvršio uvid u zapisnik o glavnom pretresu od dana 25.08.2025. godine, iz kojeg proizilazi da je branitelj optuženog (pored ostalog) predložio da se kao dokazi odbrane izvedu materijalni dokazi biološko DNK vještačenje broj 11-18-18/4-03-5-584/25 od 08.04.2025. godine, sačinjeno od strane Muvedete Sarajlić, kontrolisano od strane šefa odsjeka Maje Martinović Muk, te nalaz i mišljenje daktiloskopskog vještačenja broj 02/3-5-03-19-832/25 od 24.02.2025. godine, sačinjen od strane Admira Musića. Branitelj je pojasnio da je teret dokazivanja na samom tužiteljstvu, a da je članom 15. ZKP FBiH popisano da će tužteljstvo pribavljati dokaze kako na štetu tako i u korist optuženog, odnosno osumnjičenog i da smatra da ovi dokazi pribavljeni u toku istrage od strane tužiteljstva idu u korist optuženog, iz razloga što ova vještačenja nisu pokazala niti jedan trag njegovog branjenika na navedenom oružju (pištolju iz kojeg je pucano). Dalje iz zapisnika slijedi da je kantonalni tužitelj, izjašnjavajući se na prijedlog odbrane, istakao (pored ostalog) da ovi dokazi ne idu u korist optuženom, jer je detektovana nedovoljna količina DNK molekula potrebnih za dalju DNK analizu, odnosno nisu uočeni i izazvani tragovi papilarnih linija na spornom pištolju (proizilazi iz daktiloskopskog vještačenja). Na koncu, sud je donio procesno rješenje kojim je odbio prijedlog odbrane. 
            Iz obrazloženja pobijane presude (stranica 4., pasus predzadnji) proizilazi da je sud naveo: „Sud je u skladu sa odredbom člana 278. stav 2. ZKPFBiH odbio prijedlog odbrane da se saslušaju vještaci Musić Admir i Muvedeta Sarajlić, na okolnost izvođenje dokaza biološkog/DNK vještačenja od 08.04.2025. godine i daktiloskopskog vještačenja od 24.02.2025. godine. Naime, u samom prijedlogu dokaza branilac je pojašnjavajući okolnosti koje želi dokazati predloženim dokazom naveo da je utvrđeno da nije bilo dovoljno tragova za vještačenje, te prema ocjeni suda predloženi dokaz je nepotreban. Suprotno navodima odbrane, činjenica da nisu pronađeni tragovi koji bi bili dostatni za vještačenje ne upućuje na zaključak da se optuženi ne može dovesti u vezu sa oružjem, te branilac zanemaruje činjenicu da je optuženi u prisustvu branioca u fazi istrage priznao da je pucao na optuženog H.H., a što je saglasno ostalim izvedenim dokazima, o čemu će sud u nastavku dati obrazloženje.“
            U vezi sa navedenim, iz citiranog sadržaja obrazloženja pobijane presude vidljivo je da se sud uopće nije izjasnio u vezi sa navodima branitelja optuženog sa glavnog pretresa kojima je branitelj pojasnio zbog čega su predloženi dokazi relevantni za odbranu optuženog. Budući da je sud propustio da se u obrazloženju presude izjasni o navodima branitelja optuženog sa glavnog pretresa i pri tome cijeni da li predloženi dokazi odbrane idu u korist optuženom, kako je to branitelj ustvrdio, učinjena je bitna povreda odredaba krivičnog postupka iz člana 312. stav 1. tačka d) ZKP FBiH, na koju se žalbom osnovano ukazuje, odnosno da je istvoremeno  povrijeđeno jedno od osnovnih načela krivičnog postupka iz člana 15. stav 2. ZKP FBiH prema kome je, pored ostalog, sud dužan da s jednakom pažnjom ispituje i utvrđuje kako činjenice koje terete osumnjičenog, odnosno optuženog, tako i one koje mu idu u korist, na što branitelj također osnovano ukazuje. 
Kada je u pitanju žalbeni prigovor da je sud ovim propustom počinio i bitnu povredu odredaba krivičnog postupka iz člana 312. stav 2. u vezi sa članom 3. stav 2. ZKP FBiH, ovaj sud podsjeća da primjena principa in dubio pro reo podrazumijeva obavezu suda da izvrši savjesnu ocjenu svakog dokaza pojedinačno i u vezi sa ostalim dokazima, da pri tome da ocjenu vjerodostojnosti protivrječnih dokaza, te da na osnovu takve ocjene dokaza izvede zaključke o dokazanosti ili nedokazanosti određenih odlučnih činjenica, pa tek u slučaju ako i dalje postoji sumnja u pogledu postojanja odlučnih činjenica koje čine obilježja krivičnog djela ili o kojima ovisi primjena neke odredbe krivičnog zakonodavstva, tu sumnju sud rješava presudom na način koji je povoljniji za optuženog. Dakle, obaveza suda da izvrši savjesnu ocjenu svakog dokaza pojedinačno i u vezi sa ostalim dokazima podrazumijeva prije svega dokaze izvedene na glavnom pretresu. Branitelj, u žalbi, osim što je ukazao na ovu povredu, nije naveo u odnosu na koje činjenice (koje čine obilježja krivičnog djela ili o kojima ovisi primjena neke odredbe krivičnog zakonodavstva) je sud povrijedio princip in dubio pro reo i da je to bilo od uticaja na zakonito i pravilno donošenje presude.
            Osnovano je branitelj u žalbi prigovorio i da je sud povrijedio pravo na odbranu kada je odbio prijedlog odbrane da se izvrši vještačenje povreda optuženog na osnovu medicinske dokumentacije (akt JU Zavoda za hitnu medicinsku pomoć KS 01-3-5076/25-1 od 08.09.2025. godine u prilogu kojeg se nalazi tabela, kopija zdravstvenog kartona optuženog iz KPZ Zenica, zdravstveni list sa prilozima, terapijski ugovor, nalaz i mišljenje JU Zavoda za hitnu medicinsku pomoć koji je dostavljen u prilogu akta KPZ Zenica od 05.02.2025. godine) koju je odbrana izvela kao dokaz na glavnom pretresu, a da pri tome sud nije dao razloge zbog čega nije uvažio takav prijedlog. 

Naime, prema zapisniku o glavnom pretresu od dana 19.09.2025. godine, kao dokaz odbrane su izvedeni naprijed navedeni materijalni dokazi (medicinska dokumentacija), dok je sud  na osnovu člana 278. stav 2. ZKP FBiH odbio prijedlog odbrane za provođenje vještačenja medicinske dokumentacije na okolnost stepena evidentiranih povreda optuženog, kako je navedeno u tom zapisniku. Pri donošenju te odluke, prvostepeni sud nije dao kratko obrazloženje razmatranih činjenica, u smislu člana 254. stav 4. ZKP FBiH, a niti je u obrazloženju svoje presude naveo razloge zbog kojih nije uvažio navedeni dokazni prijedlog odbrane. Dalje, sud je na stranici 25. pobijane presude, dajući razloge zbog čega nalazi neosnovanim navode branitelja optuženog da je njegov branjenik postupao u nužnoj odbrani (pored ostalog) naveo: „da ne postoji ni medicinska dokumentacija koja bi ukazivala na povrede optuženog koje bi podržale njegovu verziju o fizičkom napadu od strane oštećenog“, iako je određena medicinska dokumentacija izvedena kao dokaz odbrane za potrebe predloženog vještačenja, na što je branitelj u žalbi također ukazao. Stoga, propustom suda da u obrazloženju svoje presude navede razloge zbog kojih nije uvažio dokazni prijedlog odbrane za provođenje vještačenja na osnovu medicinske dokumentacije (na šta ga obavezuje i odredba člana 305. stav 7. ZKP FBiH) povrijeđeno je pravo na odbranu optuženog i time počinjena bitna povreda odredaba krivičnog postupka iz člana 312. stav 1. tačka d) ZKP FBiH, kako se to osnovano ukazuje u žalbi branitelja optuženog. 

Nisu prihvatljivi žalbeni navodi branitelja optuženog, da sud u pobijanoj presudi nije izvršio analizu prigovora datih u toku postupka i u završnim riječima pa da je time počinjena bitna povreda odredaba krivičnog postupka iz člana 312. stav 1. tačka d) ZKP FBiH, obzirom da iz obrazloženja pobijane presude (stranice 6. i 7.) slijedi da je prvostepeni sud imao u vidu prigovore branitelja (istaknute u toku postupka) i s tim u vezi dao određene i za ovaj sud prihvatljive razloge zbog kojih iste nalazi neosnovanim (prigovori branitelja u pogledu zakonitosti određenog broja dokaza – nalaz i mišljenje prim. dr. Omera Ćemalovića od 26.02.2025. godine, naredba o vještačenju vatrenog oružja i municije broj T09 0 KT 0199836 25 od 12.03.2025. godine, nalaz i mišljenje vještakinje Omerspahić Fatime od 08.04.2025. godine, nalaz biološkog vještačenja od 24.02.2025. godine sačinjen od dr. sc. Amire Kekić). 
Dalje je branitelj u žalbi istakao da je sud počinio bitnu povredu odredaba krivičnog postupka iz člana 312. stav 1. tačka i) ZKP FBiH, kada je presudu zasnovao na dokazu na kojem ne može zasnovati presudu. Obrazloženo je da je odbrana istakla prigovor zakonitosti sudsko psihijatrijskog nalaza i mišljenja sačinjenog od strane vještaka Omera Ćemalovića od dana 26.02.2025. godine iz razloga što je navedeno vještačenje sačinjeno protivno zakonu i ne sadrži elemente propisane članom 115. ZKP FBiH, odnosno da ne sadrži radni materijal, skice i zabilješke, kako bi se moglo utvrditi po osnovu čega je vještak sačinio svoj nalaz i mišljenje. Dalje je u žalbi istakao da je isti vještak na glavnom pretresu od dana 18.06.2025. godine potvrdio da je svoj nalaz i mišljenje zasnovao na naredbi o provođenju istrage i zapisniku o ispitivanju osumnjičenog, a koji dokazi nisu sastavni dio nalaza i mišljenja (po tvrdnji branitelja). Osim navedenog, branitelj je u žalbi istakao, da sam vještak potvrđuje da je u toku svog vještačenja poklonio vjeru zapisniku iz istrage koji pri tome nije sastavni dio vještačenja, a da vjeru nije poklonio obavljenom intervjuu sa optuženim te da vještak nije dao razloge za navedeno postupanje, iako je intervju jedna od osnovnih tehnika pri sačinjavanju psihijatrijskog nalaza i mišljenja. Branitelj je stava da se vještak evidentno bavio pravnim pitanjima kojim vještak psihijatar ne smije biti opterećen kako bi u cijelosti ostao profesionalan, etičan i nepristrasan. Nadalje je branitelj u žalbi naveo da je vještak u svom nalazu i mišljenju koristio formulaciju da je sposobnost osumnjičenog da shvati značaj djela i da sam upravlja svojim postupcima tempore criminis bila smanjena, ali ne bitno, pa s tim u vezu citirao odredbu člana 36. KZ FBiH i ukazao da krivični zakon poznaje samo pojmove „uračunljivosti“, „neuračunljivosti“ i „bitno smanjene uračunljivosti“, te da očigledno takav nalaz i mišljenje vještaka predstavlja nezakonit dokaz cijeneći da osnovna činjenica čije utvrđivanje se traži takvim vještačenjem, o čemu vještak daje mišljenje, nije propisana Krivičnim zakonom. 
Ovi žalbeni navodi ne mogu dovesti u pitanje zakonitost pobijane presude.

Najprije, nije tačna tvrdnja branitelja da je pomenuti vještak potvrdio da je u toku svog vještačenja poklonio vjeru zapisniku o ispitivanju osumnjičenog iz istrage, a da vjeru nije poklonio obavljenom intervjuu sa optuženim, jer ovako što ne proizilazi niti iz zapisnika o glavnom pretresu (od dana 18.06.2025. godine) na kojem je vještak iznosio nalaz i mišljenje, a niti iz nalaza i mišljenja. Nadalje, naredba o provođenju istrage i zapisnik o ispitivanju osumnjičenog su akti organa krivičnog postupka koji se nalaze u spisu. Stoga, u konkretnoj pravnoj situaciji, okolnost da pomenuti akti nisu sastavni dio nalaza i mišljenja, odnosno dostavljeni uz nalaz i mišljenje vještaka (kako je to branitelj u žalbi istakao), sama po sebi, ne može se smatrati osnovom za zaključak da je vještačenje obavljeno suprotno zakonskoj odredbi člana 115. ZKP FBiH i da je posljedično tome učinjena bitna povreda odredaba krivičnog postupka iz člana 312. stav 1. tačka i) ZKP FBiH, a kako je to neosnovano branitelj u žalbi istakao. Dalje, okolnost da je vještak u svom nalazu dao konačno mišljenje iz kojeg proizilazi da je uračunljivost optuženog u vrijeme izvršenja krivičnog djela bila smanjena ali ne bitno, a da je u smislu člana 36. KZ FBiH pravno relevantna samo bitno smanjena uračunljivost (ne i smanjena uračunljivost), ne može rezultirati bitnom povredom odredaba krivičnog postupka iz člana 312. stav 1. tačka i) ZKP FBiH, jer ova bitna povreda postoji ako je presuda zasnovana na dokazu za koji je u zakonu izričito navedeno da se na njemu ne može zasnivati sudska odluka (što u konkretnom nije slučaj) ili na dokazu pribavljenom povredama ljudskih prava i sloboda propisanih ustavom i međunarodnim ugovorima koje je Bosna i Hercegovina ratifikovala ili bitnim povredama ZKP FBiH (član 11. stav 2. ZKP FBiH). 
            Dalje je branitelj u žalbi istakao da je sud učinio bitnu povredu odredaba krivičnog postupka iz člana 312. stav 1. tačka i) ZKP FBiH kada je presudu zasnovao na vještačenju vatrenog oružja i municije sačinjenom od strane Fatime Omerspahić, kao i nalazu i mišljenju biološkog vještačenja sačinjenom od strane vještakinje Amire Kekić. Prema žalbenim navodima, nezakonitost navedenih dokaza se ogleda u činjenici da je naredbom naloženo vještačenje jednog pištolja marke „CZ“, cal 7,65, mod 70., serijski broj 17913, sa pripadajućim okvirom od dva metka i jednim metkom u cijevi, dok iz zapisnika o uviđaju od 02.02.2025. godine, izvještaja o kriminalističko-tehničkoj pretrazi lica mjesta i fotografija koje su sastavni dio tog izvještaja, vidljivo je da su meci bili izvan okvira pištolja i izvan cijevi pištolja. Odbrana je iz toga zaključila da dokazi koji su dostavljeni na vještačenje po pomenutoj naredbi nisu pravilno čuvani i skladišteni, da su istim dokazima raspolagala lica o čemu ne postoji trag ili praćenje takvih dokaza, da su same činjenice sadržane u izvještaju protivne naredbi tužilaštva, pa da iz navedenog jasno proizilazi da je NN lice napunilo mecima magazin i da je jedan metak stavilo u cijev poštolja. Obzirom, kako je u žalbi navedeno, da je izgubljen trag kretanja takvih dokaza odbrana u cjelosti osporava njihovu zakonitost cijeneći da se radi o plodovima otrovne voćke.

             Ni ovi žalbeni navodi branitelja ne mogu dovesti u pitanje zakonitost pobijane presude.  
             Suprotno žalbenim navodima branitelja, predmet vještačenja su bili svi tragovi koji su izuzeti prilikom uviđaja u ulici Novopazarska do broja 159 u Sarajevu, od 02.02.2025. godine (proizilazi iz naredbe vještačenja vatrenog oružja i municije, te zapisnika o uviđaju od dana 02.02.2025. godine) i pohranjeni u krim.tehniku, pored ostalih, jedan pištolj „Crvena zastava“, cal 7,65, mod 70., serijski broj 17913, pripadajući okvir sa dva metka koji se nalazio u pištolju i jednim metkom u cijevi, pronađeni u metalnoj posudi u dvorištu kuće u ulici Novopazarska do broja 439, obilježeno brojem „3“, izuzeti sa lica mjesta i upakovani u papirnu kesu (broj knjige uviđaja 171/25 od 02.02.2025. godine). Slijedom naredbe za vještačenje vatrenog oružja i municije (od dana 12.03.2025. godine), vještačenjem je bilo potrebno utvrditi model, serijski broj, kalibar pištolja, definisati njegove osnovne karakteristike, navesti da li je pištolj ispravan, da li se eventualno u njemu  nalazi municija, te navesti da li je pištolj čišćen nakon ispaljivanja metaka, kao i izvršiti upoređivanje pištolja i municije sa zbirkom neriješenih slučajeva upotrebe vatrenog oružja odgovarajućeg kalibra koja se vodi u Odjeljenju za kriminalističku tehniku i forenziku MUP-a KS (te za dvije čahure utvrditi kalibar metaka od kojih potiču i utvrditi da li potiču od metaka ispaljenog iz pištolja koji je dostavljen na vještačenje).

            Imajući u vidu navedeno, prosta tvrdnja branitelja (da dokazi koji su dostavljeni na vještačenje nisu pravilno čuvani i skladišteni, da su istim dokazima raspolagala lica o čemu ne postoji trag ili praćenje takvih dokaza) i njegov zaključak (da iz navedenog jasno proizilazi da je NN lice napunilo mecima magazin i da je jedan metak stavilo u cijev poštolja), ne mogu dovesti u pitanje zakonitost pobijane presude. Osim toga (ni u ovom slučaju), branitelj u žalbi nije konkretizovao zbog čega smatra da je usljed okolnosti koje navodi došlo do neke povrede ljudskih prava i sloboda propisanih ustavom i međunarodnim ugovorima, odnosno da je time došlo do bitnih povreda procesnog zakona u smislu člana 11. stav 2. ZKP FBiH, pa da bi se takvi žalbeni navodi mogli ispitati u smislu pomenute zakonske odredbe. Stoga, žalbeni prigovor branitelja da je počinjena bitna povreda odredaba krivičnog postupka iz člana 312. stav 1. tačka i) ZKP FBiH, u suštini paušalne naravi, nije prihvatljiv.
Nadalje, odredbom člana 312. stav 1. tačka k) ZKP FBiH je propisano da će bitna povreda odredaba krivičnog postupka postojati ukoliko je izreka nerazumljiva, protivrječna sama sebi ili razlozima presude, ili ako uopće ne sadrži razloge ili u njoj nisu navedeni razlozi o odlučnim činjenicama, iz čega slijedi da navedena odredba ne propisuje kao bitnu povredu odredaba krivičnog postupka ako presuda ne sadrži adekvatno obrazloženje, nego ako nema razloga o odlučnim činjenicama, a niti propisuje kao bitnu povredu odredaba krivičnog postupka ako je presuda nerazumljiva i protivrječna sama sebi, nego ukoliko je izreka presude nerazumljiva, protivrječna sama sebi ili razlozima presude. Stoga, žalbeni navodi branitelja optuženog, da sud nije dao adekvatno obrazloženje u odnosu na navode odbrane i da je presuda u cijelosti nerazumljiva i protivrječna sama sebi, pa da je time počinjena bitna povreda odredaba krivičnog postupka iz člana 312. stav 1. tačka k) ZKP FBiH, u suštini paušalne naravi, nisu se mogli prihvatiti. 

Žalbeno ukazivanje branitelja na bitnu povredu odredaba krivičnog postupka iz člana 312. stav 2. ZKP FBiH, u smislu izvođenja dokaza na glavnom pretresu (kako je istakao u žalbi) bez jasnog navođenja odredbe koju sud nije primijenio ili je nepravilno primijenio, a da je to bilo ili moglo biti od uticaja na zakonito i pravilno donošenje presude (u kom smislu i zbog čega), ne može dovesti u pitanje zakonitost pobijane presude.
Budući da je iz naprijed navedenih razloga utvrđeno da su u pobijanoj presudi učinjene bitne povrede odredaba krivičnog postupka iz člana 312. stav 1. tačke d) i k) ZKP FBiH, to je ovaj sud na osnovu člana 330. stav 1. tačka a) ZKP FBiH, djelimičnim uvažavanjem žalbe branitelja optuženog pobijanu presudu ukinuo i predmet vratio prvostepenom sudu na ponovno suđenje.

           Kako je prvostepena presuda djelimičnim uvažavanjem žalbe branitelja optuženog ukinuta zbog navedenih bitnih povreda odredaba krivičnog postupka, ovaj sud nije bio u prilici da ispituje osnovanost ostalih žalbenih navoda branitelja optuženog koji se odnose na pogrešno i nepotpuno utvrđeno činjenično stanje, povredu Krivičnog zakona i odluku o krivičnopravnoj sankciji kao i osnovanost žalbenih navoda kantonalnog tužitelja kojim se prvostepena presuda pobija zbog odluke o krivičnopravnoj sankciji. 


U ponovnom postupku, prvostepeni sud će otkloniti učinjene bitne povrede odredaba krivičnog postupka na koje je ovom odlukom ukazano, ponovit će ranije izvedene dokaze, a po potrebi izvesti i nove, pa će nakon brižljive i savjesne ocjene svih izvedenih dokaza, moći  donijeti pravilnu i na zakonu zasnovanu odluku. 

            Zapisničarka





                   Predsjednik vijeća  

        Armina Kopić, s.r.





       Dragan Čorlija, s.r.

